CELEX: 52014XG0204(01)
Language: hu
Date: 2014-02-04 00:00:00
Title: A Tanács következtetései a sportnak az uniós gazdasághoz, valamint az ifjúsági munkanélküliség kezeléséhez és a társadalmi befogadáshoz való hozzájárulásáról

4.2.2014   
            
            
               HU
            
            
               Az Európai Unió Hivatalos Lapja
            
            
               C 32/2
            
         A Tanács következtetései a sportnak az uniós gazdasághoz, valamint az ifjúsági munkanélküliség kezeléséhez és a társadalmi befogadáshoz való hozzájárulásáról
   2014/C 32/03
   A TANÁCS ÉS A TAGÁLLAMOK KORMÁNYAINAK A TANÁCS KERETÉBEN ÜLÉSEZŐ KÉPVISELŐI,
   I.   TUDATÁBAN AZ EURÓPAI IFJÚSÁGI MUNKANÉLKÜLISÉG JELENTETTE PROBLÉMA SÚLYOSSÁGÁNAK ÉS KÖVETKEZMÉNYEINEK, ÚGY VÉLIK, HOGY:
   
               1.
            
            
               Az ifjúsági munkanélküliség problémája továbbra is jelentős kihívás elé állítja az EU-t és tagállamait. 2013 augusztusában az ifjúsági munkanélküliség átlagban 23,3 %-os (1) volt az EU 28 tagállamában, ugyanakkor e téren jelentős különbségek mutatkoztak a tagállamok között, illetve az egyes tagállamokon belüli régiók között (2);
            
         
               2.
            
            
               A fiatalokat aránytalanul nagy mértékben sújtotta a gazdasági válság. A fiatalok munkanélküliségi rátája az uniós tagállamokban általában sokkal magasabb, mint más korcsoportokban. 2012 végén a fiatalok munkanélküliségi mutatója 2,6-szorosa volt a teljes lakosságra vonatkozó munkanélküliségi rátának (3);
            
         
               3.
            
            
               Ezek a fejlemények súlyos következményekkel járnak nemcsak az érintett egyénekre, hanem a társadalomra és általában a gazdaságra nézve is. A hosszú távú munkanélküliség fokozhatja a marginalizációt, és ezáltal az elszegényedést és a társadalmi kirekesztődés kockázatát. Az ifjúsági munkanélküliség a közösségeket is komolyan veszélyezteti, mivel a munkaerőpiacról való kiszorulás egyes fiatalokat arra késztethet, hogy lemondjanak a civil társadalomban való részvételről, ez pedig további társadalmi fragmentációhoz vezethet;
            
         
               4.
            
            
               Az európai fiatalokat a válság miatt terhelő egyik legjelentősebb probléma a munkahelyek és a munkatapasztalat hiánya. Emellett egyre nő a szakadék a bizonyos munkaadók által megkövetelt készségek és számos leendő munkavállaló készségei között;
            
         II.   EMLÉKEZTETVE ARRA, HOGY AZ EURÓPAI TANÁCS:
   
               5.
            
            
               megállapította, hogy az ifjúsági munkanélküliség elleni küzdelem „különleges és azonnali célkitűzésnek minősül”, és hangsúlyozta annak fontosságát, hogy „kellő figyelmet kapjon azon fiatalok munkaerő-piaci részvétele, akik kiszolgáltatott helyzetben vannak és sajátos kihívásokkal néznek szembe” (4);
            
         III.   HANGSÚLYOZZÁK, HOGY A SPORT KÉPES HOZZÁJÁRULNI A FENTI PROBLÉMÁK KEZELÉSÉHEZ:
   
               6.
            
            
               A sportoló fiatalok olyan személyes és szakmai készségekre és kompetenciákra tesznek szert, amelyek növelik foglalkoztathatóságukat. Ide tartozik például a tanulás tanulása, a szociális és társas kompetenciák, a vezetői készségek, a kommunikáció, a csapatmunka, a fegyelem, a kreativitás és a vállalkozói készségek. Emellett a sport révén szakmai tudást és készségeket lehet szerezni olyan területeken is, mint a marketing, a menedzsment és a közbiztonság. Mindezek a készségek és kompetenciák jelentősen elősegítik a fiataloknak az oktatásban és képzésben, valamint a munkaerőpiacon való részvételét és előmenetelét, méghozzá olyan módokon, amelyek relevánsak és alkalmazhatók a munkaerőpiacon, és amelyeket a munkaadók nagyra értékelnek és keresnek;
            
         
               7.
            
            
               Európában a sporttevékenységek szervezése, igazgatása és végrehajtása hagyományosan önkéntességen alapul. Egy 2011-es Eurobarométer-felmérés (5) szerint az önkéntes tevékenységet végzők közel negyede (24 %) a sport területén tevékenykedik. A sport területén végzett önkéntes munka, amelyet jórészt a tömegsportban és klubokon keresztül végeznek, jelentős társadalmi, gazdasági és demokratikus értéket hordoz;
            
         
               8.
            
            
               A sport egyetemes vonzerővel rendelkezik, és nem ismer kulturális és társadalmi-gazdasági határokat. Nemzetközi jellegű, és különböző emberek széles körét vonzza. A sporttevékenységek ezért kiváló eszközei a kisebbségi és marginalizált csoportok integrálásának. A sport felemelő erejű, és képes jelentősen növelni az összetartozás érzését, ami segíti a stabil, összetartó és békés közösségek kialakulását;
            
         
               9.
            
            
               A sportágazat – beleértve a sport területén végzett önkéntes tevékenységeket is – számottevő és mérhető gazdasági és társadalmi értékkel rendelkezik a tagállami gazdaságokban. Egyre több adat támasztja alá azt, hogy a sport jelentős mértékben hozzájárul Európa gazdaságához, és egyben a növekedés és a foglalkoztatás egyik fontos motorja is, amellett, hogy társadalmi kohéziót és jólétet biztosít, vagyis számottevően hozzájárul az Európa 2020 stratégia (6) célkitűzéseinek eléréséhez;
            
         
               10.
            
            
               A gazdasági növekedésről és foglalkoztatásról szóló, az EU egészére kiterjedő közelmúltbeli tanulmány (7) szerint az EU-ban a sporthoz kapcsolódó hozzáadott érték aránya 1,76 % (8). A sporthoz kapcsolódó foglalkoztatás az EU-ban a teljes foglalkoztatás 2,12 %-át teszi ki. Ha a sokszorozó hatást is figyelembe vesszük, az EU-ban a sportágazat részesedése a teljes bruttó hozzáadott érték 2,98 %-át teszi ki. A tanulmány szerint a sportnak az európai hozzáadott értékben való részesedése közel azonos nagyságú a mezőgazdaság, az erdészeti ágazat és a halászat együttes részesedésével, ami azt jelenti, hogy az EU-ban keletkező, illetve megkeresett minden hatvanadik euró a sporthoz kapcsolódik;
            
         
               11.
            
            
               A sport a gazdaság egyik nagy ellenálló képességű ágazata. A részvételi szintek ugyanis meglehetősen stabilak a gazdasági ciklusok különböző szakaszaiban. A sportágazat strukturált formában, olyan sporteseményeken és sporttevékenységeken keresztül működik, amelyeket sportszervezetek szerveznek, a helyi szinttől egészen a legfelsőbb szintig. Ezek az események – főleg a fiatalok körében – akkor is népszerűek maradnak, ha a gazdasági feltételek kedvezőtlenek. Bár a sporteseményekre hatást gyakorolhatnak a változó gazdasági körülmények, a sportesemények és a sporttevékenységek keretrendszere stabil marad;
            
         
               12.
            
            
               A sport képes munkahelyeket teremteni és támogatni a helyi gazdasági fejlődést sportlétesítmények építése és működtetése, sportesemények szervezése, a sportszergyártók és a sportszolgáltatások piaci tevékenységei, valamint az egyéb ágazatok kapcsolódó tevékenységei révén. A sporteseményekhez és sporttevékenységekhez kapcsolódó (helyi) infrastruktúra, amennyiben a multifunkcionalitást és a jövőbeli tevékenységeket figyelembe vevő, gondos tervezést követően jön létre, elősegítheti a gazdaság stabilizálódását és élénkülését;
            
         
               13.
            
            
               A sport átgyűrűző hatást gyakorolhat más ágazatokra is. A sportesemények és a bajnokságok általánosságban pozitív hatást gyakorolnak az olyan ágazatokra, mint a turizmus, a kultúra, a közlekedés, a média, a közinfrastruktúra stb., valamint képesek arra, hogy összehozzák az embereket, fokozzák az együvé tartozás és a közös siker érzését. A sport tehát jelentősen előmozdíthatja az EU arra irányuló erőfeszítéseit, hogy maga mögött hagyja a jelenlegi gazdasági nehézségeket;
            
         IV.   HANGSÚLYOZZÁK AZ ALÁBBI FŐ SZAKPOLITIKAI ÜZENETEKET:
   
               14.
            
            
               Tekintettel a sportágazat gazdasági jelentőségére, valamint arra, hogy ez az ágazat lehetővé teszi a fiatalok – többek között a különösen veszélyeztetett és hátrányos helyzetű fiatalok – számára, hogy hasznos tudásra és készségekre tegyenek szert, a sport jelentős szerepet tölthet be az ifjúsági munkanélküliség sürgető problémájának kezelésében, és lendületet adhat a gazdaság élénkülésének. A fent említett kihívások kezeléséhez az intézkedések széles körére van szükség, amelyek a különböző érdekelt felek mozgósítását is magukban foglalják;
            
         
               15.
            
            
               Az önkéntes tevékenységeken keresztül – bár azok nem helyettesítik a fizetett munkavégzést – a polgárok új készségeket szerezhetnek, ami által javul foglalkoztathatóságuk és erősödik bennük a társadalomhoz tartozás érzése. A fiataloknak a sportban – különösen a tömegsportban – résztvevőként, kisegítőként vagy szervezőként való részvétele fejleszti a kulcsfontosságú személyes készségeket és kompetenciákat. A sport területén végzett tevékenységek egyfajta nem formális és informális tanulást valósítanak meg, amelynek során a fiatalok a formális tanulás során szerzetteket kiegészítő készségeket és kompetenciákat szerezhetnek;
            
         
               16.
            
            
               A sport közegében a fiatalok fejleszthetik ezeket a készségeiket, növelve ezáltal foglalkoztathatóságukat és későbbi termelékenységüket egy olyan időszakban, amikor a piaci körülmények különösen embert próbálóak, kevés a munkalehetőség, a munkahelyi készségfejlesztés lehetőségei pedig szűkösek;
            
         
               17.
            
            
               A sportban – és különösen a tömegsportban – való részvétel lehetővé teszi a fiatalok számára, hogy energiáikat, reményeiket és veleszületett lelkesedésüket konstruktív módon, a közösséghez hozzájárulva mederbe tereljék. Ezáltal könnyebbé válhat a tagállamokban a társadalmi problémák, például a társadalmi fragmentáció és egyes csoportok elleni előítéletek kezelése, mivel a sport pozitív, konstruktív és közösségi jellegű tevékenységet biztosít a fiatalok, különösen a fizetett állással és releváns képzési lehetőségekkel nem rendelkezők számára;
            
         
               18.
            
            
               A közforrások helyi sportlétesítményekbe történő, kis léptékű befektetése és a közösségi alapú sportklubok támogatása jelentősen hozzájárulhat az erősebb, biztonságosabb és összetartóbb közösségek létrehozásához;
            
         
               19.
            
            
               A nemzeti és nemzetközi sportesemények szervezésében és a – helyi vagy országos jelentőségű – sportlétesítmények létrehozásában és működtetésében való részvétel lehet a munkahelyteremtés egyik kulcstényezője, különösen a fiatalok esetében;
            
         V.   A FŐ SZAKPOLITIKAI ÜZENETEK ALAPJÁN FELKÉRIK A TAGÁLLAMOKAT, HOGY A SZUBSZIDIARITÁS ELVÉNEK TISZTELETBEN TARTÁSA MELLETT:
   
               20.
            
            
               cseréljék ki egymás között jó tapasztalataikat és bevált gyakorlataikat az alábbiakkal kapcsolatban:
               
                           —
                        
                        
                           hogyan fokozható a fiatalok részvétele a sportban és a társadalomban, különös tekintettel a formális tanulás intézményeiből kikerülő fiatalokra,
                        
                     
                           —
                        
                        
                           a sportklubokban és a sportszervezetekben való önkéntes részvétel miként fejleszti a puha készségeket és kompetenciákat,
                        
                     
                           —
                        
                        
                           a sporttevékenységekben való részvétel miként tudja elősegíteni a biztonságosabb és összetartóbb közösségek kialakulását,
                        
                     
                           —
                        
                        
                           olyan tanulószerződéses gyakorlati képzések és szakmai gyakorlatok sportszervezetek általi szervezése, amelyek motiválják a fiatalokat, és amelyek elősegítik a nemzeti és nemzetközi munkaerőpiacra való bejutást;
                        
                     
         
               21.
            
            
               tegyenek olyan szakpolitikai intézkedéseket, amelyek célja a munkahelyeken szükséges készségek sport által történő fejlesztése. E tekintetben támogassák az önkéntes szervezeteket és/vagy sportklubokat, valamint a tömegsport és/vagy a professzionális sport szintjén a sporteseményeket és/vagy -rendezvényeket;
            
         
               22.
            
            
               vizsgálják meg, hogy miként lehetne javítani az oktatási útvonalakat a sport területén tevékenykedő leendő fizetett és önkéntes dolgozók számára, továbbá elősegíteni a munkahelyi tanulást annak érdekében, hogy az érintettek a nemzeti képesítési rendszerek által elismert készségeket szerezzenek. Ezeket a készségeket az európai képesítési keretrendszerbe is be lehetne illeszteni, javítva ezzel a nemzetközi átláthatóságot és az érintett fiatalok mobilitását. Emellett célszerű megvizsgálni, hogy a sportban való informális és nem formális tanulás során szerzett készségek mennyiben ismerhetők el;
            
         
               23.
            
            
               ösztönözzék a sportba irányuló stratégiai beruházásokat, felhasználva adott esetben az uniós támogatási eszközöket, ideértve az EU strukturális alapjait (különösen az Európai Szociális Alapot és az Európai Regionális Fejlesztési Alapot), valamint az olyan uniós pénzügyi eszközöket, mint az Európai Beruházási Bank nyújtotta finanszírozás;
            
         
               24.
            
            
               mozdítsák elő a hatékony együttműködést a szociális ügyekkel, az ifjúsággal, a foglalkoztatással és a gazdasági kérdésekkel foglalkozó hatóságok között és azokon belül annak érdekében, hogy az érintett tisztviselők tudatában legyenek a sport társadalmi és gazdasági szerepének;
            
         VI.   FELKÉRIK A TAGÁLLAMOKAT ÉS A BIZOTTSÁGOT, HOGY SAJÁT HATÁSKÖRÜKÖN BELÜL ÉS A SZUBSZIDIARITÁS ELVÉT KELLŐKÉPPEN FIGYELEMBE VÉVE:
   
               25.
            
            
               az oktatással és képzéssel, az ifjúsággal és a foglalkoztatással foglalkozó szakértők között mozdítsanak elő olyan ágazatközi együttműködést, melynek célja a készségek és kompetenciák fejlesztési lehetőségeinek vizsgálata;
            
         
               26.
            
            
               teljes körűen használják ki az Erasmus+ programot mint a személyes és szakmai készségek és kompetenciák fejlesztését szolgáló eszközt;
            
         
               27.
            
            
               határozzák meg, hogyan lehet a társadalmi befogadás elősegítését és a fiatalok foglalkoztatását célzóan a sportot támogatni a strukturális alapokból (különösen az Európai Szociális Alapból és az Európai Regionális Fejlesztési Alapból), valamint az egyéb uniós finanszírozási mechanizmusok, például az Európai Beruházási Bank nyújtotta finanszírozás keretében, különös tekintettel a kis léptékű, a nyilvánosság általi használatra szánt kis- és nagyvárosi sportlétesítmények létrehozására és adott esetben működtetésére, külön figyelmet fordítva a hátrányos helyzetű területekre. Az ilyen kis léptékű infrastruktúrák számos társadalmi célt szolgálhatnak, ideértve a munkahelyteremtést, a társadalmi befogadást és az egészségjavítást;
            
         
               28.
            
            
               mozdítsák elő a párbeszédet és a közös kezdeményezéseket a fő érdekelt felekkel, különösen a sportszervezetekkel, a sportszergyártókkal és az ifjúsági szervezetekkel a fiataloknak a sportágazatba vonzásához szükséges kedvező környezet kialakítása érdekében;
            
         
               29.
            
            
               gondolkodjanak el azon, hogy a sporttal kapcsolatban uniós szinten folytatandó munka keretében hogyan lehet a legeredményesebben biztosítani, hogy a nagyfokú ifjúsági munkanélküliség közepette a sport hozzájáruljon a fiatalok készségeinek fejlesztéséhez és a befogadó közösségek fennmaradásához;
            
         VII.   A FŐ SZAKPOLITIKAI ÜZENETEK ALAPJÁN FELKÉRIK A BIZOTTSÁGOT, HOGY:
   
               30.
            
            
               szervezzen magas szintű ágazatközi szemináriumot arra vonatkozóan, hogy a sport miként járulhat hozzá az EU-ban a munkahelyteremtéshez és a munkanélküliségnek, különösen az ifjúsági munkanélküliségnek a visszaszorításához;
            
         
               31.
            
            
               a folyamatban lévő, szakértői szintű uniós együttműködés alapján az Európa 2020 stratégia összefüggésében készítsen tanulmányt a sportnak a fiatalok foglalkoztathatóságához való hozzájárulásáról.
            
         
      (1)  Az ifjúsági munkanélküliség egyes tagállamokban eléri az 50 %-ot, egyes régiókban pedig a 70 %-ot, míg néhány régióban 5 % alatt van.
   
      (2)  http://epp.eurostat.ec.europa.eu/cache/ITY_PUBLIC/3-30082013-AP/EN/3-30082013-AP-EN.PDF
   
      (3)  L. 2. lábjegyzet.
   
      (4)  Az Európai Tanács 2013. június 27–28-i következtetései, EUCO 104/2/13 REV 2.
   
      (5)  Eurobarométer-felmérés az önkéntes munkáról és a nemzedékek közötti szolidaritásról, 2011. október.
   
      (6)  A Bizottság tanulmánya a sportnak az Unióban a gazdasági növekedésre és a foglalkoztatásra kifejtett hatásáról (2012).
   
      (7)  Tanulmány a sportnak az Unióban a gazdasági növekedésre és a foglalkoztatásra kifejtett hatásáról; készítette az Európai Bizottság megbízásából a SportsEconAustria által vezetett konzorcium; végső jelentés, 2012. november.
   
      (8)  A sporttal kapcsolatos tevékenységek vilniusi fogalommeghatározása szerint – ez a tág fogalommeghatározás magában foglalja mindazokat a tevékenységeket, amelyeknek inputja a sport, mindazokat a tevékenységeket, amelyek a sport inputjai, valamint a sport statisztikai definíciójának (NACE 92.6 Rev.1.1) tartalmát.